LIETUVOS RESPUBLIKOS energetikos MINISTERIJA

Biudžetinė įstaiga, Gedimino pr. 38, 01104 Vilnius,

Tel. (8 5) 203 4696, faks. (8 5) 203 4692, el. p. info@enmin.lt, http://enmin.lrv.lt

Duomenys kaupiami ir saugomi Juridinių asmenų registre, kodas 302308327

Lietuvos Respublikos aplinkos ministerijai	2022-12-	Nr. (22.2-24Mr) 3-

Į 2022-11-18	Nr. (14)-D8(E)-5940
IŠVADA DĖL APLINKOS MINISTRO ĮSAKYMO PROJEKTO Nr. 22-9198(2)

Lietuvos Respublikos energetikos ministerija pagal kompetenciją išnagrinėjo gautą1 Lietuvos Respublikos aplinkos ministerijos 2022 m. lapkričio 18 d. raštas Nr. (14)-D8(E)-5940 „Dėl Lietuvos Respublikos aplinkos ministro 2016 m. gruodžio 12 d. įsakymo Nr. D1-878 „Dėl statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“ pakeitimo“. Lietuvos Respublikos aplinkos ministro įsakymo „Dėl Lietuvos Respublikos aplinkos ministro 2016 m. gruodžio 12 d. įsakymo Nr. D1-878 „Dėl statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“ pakeitimo“ projektą (toliau – Įsakymo projektas) ir teikiame šias pastaba bei pasiūlymus dėl Įsakymo projekto.

Energetikos ministerija atkreipia dėmesį, kad Lietuvos Respublikos atsinaujinančių išteklių energetikos įstatymo (toliau – AIE įstatymas) 49 straipsnio 8 dalies 2 punkte numatyta, kad mažesnėms kaip 30 kW įrengtosios galios vėjo elektrinėms, kurių aukštis ne didesnis kaip 25 m (matuojant iki aukščiausio konstrukcijų taško, įskaitant ir sparnuotės aukštį) taikomi supaprastinti reikalavimai – nereikalingas statybą leidžiantis dokumentas. AIE įstatymo 49 straipsnio 9 dalis nustato reikalavimą įrengti didesnės kaip 30 kW įrengtosios galios vėjo elektrines tam tikru atstumu nuo sodo namų, gyvenamosios, viešbučių, kultūros paskirties pastatų, bendrojo ugdymo, profesinių, aukštųjų mokyklų, vaikų darželių, lopšelių, mokslo paskirties pastatų, skirtų švietimo reikmėms, kitų mokslo paskirties pastatų, skirtų neformaliajam švietimui, poilsio, gydymo, sporto ir religinės paskirties pastatų, specialiosios paskirties pastatų, susijusių su apgyvendinimu (kareivinių pastatų, laisvės atėmimo vietų įstaigų), nurodytos paskirties patalpų kitos paskirties statiniuose, rekreacinių teritorijų. Taip pat AIE įstatymo 49 straipsnio 14-17 dalyse įtvirtinta informavimo apie didesnės kaip 30 kW įrengtosios galios vėjo elektrinių statybą tvarka bei teisė pateikti prieštaravimą vėjo elektrinės statybai. Vadovaujantis šiuo metu galiojančiu statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“2 patvirtintas Lietuvos Respublikos aplinkos ministro 2016 m. gruodžio 12 d. įsakymą Nr. D1-878 „Dėl statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“ (toliau – STR) 55 punktu ir 7 priedo 5 punktu, privaloma gauti besiribojančių žemės sklypų (teritorijų) savininkų ar valdytojų sutikimus statant vėjo jėgainę mažesniu negu jos aukštis (įskaitant sparnų ilgį) atstumu iki besiribojančio sklypo (teritorijos) ribos.

Atsižvelgiant į tai, kas išdėstyta, siūlytina suderinti keičiamo STR nuostatas su AIE įstatymo 49 straipsnyje įtvirtintomis nuostatomis.

Taip pat pastebėtina, kad galiojančio STR nuostatose vartojamos skirtingos sąvokos, pavyzdžiui, vėjo elektrinė – STR 3 priedo 1.1 papunktyje ir vėjo jėgainė – STR 7 priedo 5 punkte. Atsižvelgiant į tai, kad Lietuvos Respublikos elektros energetikos įstatymo 2 straipsnio 9 dalyje įtvirtinta sąvoka „elektrinė“, o AIE įstatymo 2 straipsnio 11 dalyje – sąvoka „atsinaujinančius energijos išteklius naudojanti elektrinė“, siūlytina patikslinti STR ir vartoti „vėjo elektrinės“ sąvoką.

Energetikos viceministrė	Inga Žilienė

Gintautas Danaitis, tel. 8 602 47315, el. p. gintautas.danaitis@enmin.lt

Jevgenija Jankevič, tel. 8 602 47359, el. p. jevgenija.jankevic@enmin.lt